Britse LP sterf na mesaanvalBritse LP David Amess (Foto: Richard TOWNSHEND/Britse parlement/AFP) ’n Britse parlementslid is Vrydag dood nadat hy verskeie kere met ’n mes gesteek is tydens ’n geleentheid in sy plaaslike kiesafdeling in die suidooste van Engeland. ’n 25-jarige man is intussen in hegtenis geneem in verband met die moord op die 69-jarige David Amess, ’n lid van die Konserwatiewe Party. “Ons is nie tans op soek na iemand anders in verband met hierdie voorval nie,” het die Essex -polisie gesê en bygevoeg dat die man in aanhouding is en ’n mes in sy besit gevind is. Grant Shapps, Britse minister van vervoer, het Amess beskryf as ’n “toegewyde, bedagsame man en ’n gerespekteerde parlementslid, wat sy lewe verloor het terwyl hy die kiesers bedien het vir wie hy gedurende sy loopbaan met hart en siel gewerk het”. Ian Duncan Smith, oudleier van die Konserwatiewe Party, het sy kommer uitgespreek oor die veiligheid van geleenthede waar LP’s of ander politieke ampsdraers met kiesers vergader. Amess, wat sedert 1983 in die politiek was, het in die klein dorpie Leigh-on-Sea met kiesers vergader. ’n Ooggetuie, slegs geïdentifiseer as Anthony, het kort na die voorval aan die radiostasie LBC gesê dat daar talle ambulanse en gewapende polisiebeamptes op die toneel was. Amess is nie eerste Britse LP wat tydens ’n soortgelyke voorval vermoor is nie. Jo Cox is in 2016 dood nadat sy in haar kiesafdeling geskiet en met ’n mes gesteek is in aanloop tot die Brexit-referendum. Nog ’n Britse LP, Stephen Timms, is in 2010 verskeie kere met ’n mes gesteek tydens ’n soortgelyke geleentheid. Hy het van die aanval herstel en is steeds ’n LP. Timms het sy ontsteltenis oor die jongste voorval uitgespreek.